《舟行遇逆风》
宋代·袁说友

扁舟直下沧浪绿，百里溪程消一宿。
天公嘘吸解穷人，逆水冲风何太酷。
年来矻矻便深居，一动一静诚何如。
不堪世事苦相逼，政自未免奔走余。
今朝莫讶东风逆，明日归舟顺如翼。
世间逆顺岂关人，自是人心长戚戚。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。